കൈവിട്ട കളിയ്ക്ക് താക്കീത്: രാഹുല് ഗാന്ധിയുടെ നാടകീയ നീക്കങ്ങള്ക്കൊടുവില് അക്കൗണ്ട് പുനഃസ്ഥാപിച്ച് ട്വിറ്റര് ന്യൂഡല്ഹി: കോണ്ഗ്രസ് നേതാവ് രാഹുല് ഗാന്ധിയുടെ നാടകീയ നീക്കങ്ങള്ക്കൊടുവില് അക്കൗണ്ട് പുനഃസ്ഥാപിച്ച് ട്വിറ്റര്. ഇന്ന് രാവിലെയാണ് രാഹുലിന്റെ അക്കൗണ്ട് തിരികെ നല്കിയത്. ലോക്ക് ചെയ്ത് ഏഴ് ദിവസം ആകുമ്ബോഴാണ് അക്കൗണ്ട് തിരികെ നല്കുന്നത്. ഇതിന് പുറമെ രാഹുല് ഗാന്ധിയുടേയും സംഘത്തിന്റേയും കൈവിട്ട കളിയ്ക്ക് ട്വിറ്റര് താക്കീത് നല്കുകയും ചെയ്തു. ഡല്ഹിയില് പീഡനത്തിന് ഇരയായി മരിച്ച പെണ്കുട്ടിയുടെ കുടുംബത്തിനൊപ്പം നില്ക്കുന്ന ചിത്രം ട്വീറ്റ് ചെയതതാണ് രാഹുലിന്റെ ഐഡി മരവിപ്പിക്കാന് കാരണം. രാഹുലിന്റെ ട്വീറ്റ് പങ്കുവെച്ച അക്കൗണ്ടുകള്ക്കെതിരേയും നടപടി സ്വീകരിച്ചിരുന്നു. അങ്ങനെ ബ്ലോക്ക് ചെയ്ത അക്കൗണ്ടുകളും തിരികെ നല്കിയാതായി ട്വിറ്റര് അറിയിച്ചു. ദേശീയ ബാലാവകാശ കമ്മീഷന്റെ പരാതിയുടെ അടിസ്ഥാനത്തിലാണ് അക്കൗണ്ടുകള്ക്കെതിരെ ട്വിറ്റര് നടപടി സ്വീകരിച്ചത്. ട്വിറ്റര് അക്കൗണ്ട് റദ്ദാക്കിയതിനെതിരെ രൂക്ഷ വിമര്ശനവുമായി രാഹുല് ഗാന്ധി എത്തിയിരുന്നു. രാജ്യത്തിന്റെ രാഷ്ട്രീയ പ്രക്രിയയില് ട്വിറ്റര് ഇടപെടുകയാണെന്നായിരുന്നു രാഹുലിന്റെ പ്രതികരണം. പ്രതിപക്ഷത്തിന്റെ ഭാഗത്ത് നിന്നും വലിയ വിമര്ശനമാണ് ഉയര്ന്നത്. വിവാദങ്ങള്ക്ക് പിന്നാലെ രാഹുല് ഗാന്ധി ചിത്രങ്ങള് പങ്കുവെച്ചതില് പരാതിയില്ലെന്ന് അറിയിച്ച് പെണ്കുട്ടിയുടെ കുടുബവും രംഗത്തെത്തി. പിന്നാലെയാണ് അക്കൗണ്ടുകള് ട്വിറ്റര് പുനഃസ്ഥാപിച്ചത്. നിയമ പ്രകാരം ഇരയുടേയോ, കുടുംബത്തിന്റെയോ വിവരങ്ങള് മാദ്ധ്യമങ്ങളിലൂടെ വെളിപ്പെടുത്തുന്നത് കുറ്റകരമാണ്. സംഭവത്തില് രാഹുലിനെതിരെ പോലീസ് എഫ്ഐആര് രജിസ്റ്റര് ചെയ്തിരുന്നു. പോക്സോ നിയമത്തിലെ 23ാം വകുപ്പ്, ജുവനൈല് ജസ്റ്റിസ് ആക്ടിലെ 74ാം വകുപ്പ്, ഇന്ത്യന് ശിക്ഷാ നിയമത്തിലെ 228എ വകുപ്പ് എന്നിവ പ്രകാരമാണ് കേസ് രജിസ്റ്റര് ചെയ്തത്.